นายกรัฐมนตรี ยืนยันการบินไทย ยังเป็นสายการบินแห่งชาติต่อไป ขณะนี้ยังไม่จำเป็นต้องเสริมงบเพิ่มสภาพคล่อง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังการรับฟังรายงานความก้าวหน้าจากผู้บริหารแผนฟื้นฟูกิจการ ของบริษัทการบินไทย จำกัด (มหาชน) ว่าหลังจากรับฟังรายงานแล้วตนเองรู้สึกดีใจ เพราะทุกอย่างอยู่ในทิศทางที่ดีขึ้น มีเม็ดเงินหมุนเวียน หลังมีการปรับโครงสร้างขององค์กร เพื่อลดภาระค่าใช้จ่าย ซึ่งหากจะต้องมีการเติมสภาพคล่องเพิ่มเติมก็ค่อยว่ากันไปตามแผน โดยยืนยันว่าการบินไทยยังคงเป็นสายการบินแห่งชาติตลอดไป แผนฟื้นฟูกิจการในขณะนี้ยังสามารถดำเนินการต่อไปได้ แต่หากมีความจำเป็นเร่งด่วนก็สามารถปรับเปลี่ยนได้ โดยในส่วนของงบประมาณตามแผนที่จะมีการเพิ่มทุนเพื่อเสริมสภาพคล่องตามแผนฟื้นฟูการบินไทยวงเงิน 50,000 ล้านบาท นั้น ในขณะนี้ยังไม่มีความจำเป็นต้องใส่งบประมาณลงไป เพราะกิจการเริ่มกลับมาดำเนินการได้ในระดับหนึ่งแล้ว โดยคณะกรรมการชุดดังกล่าวจะดำเนินการหาช่องทางอื่นในการหางบประมาณเข้ามาทดแทนตามความเหมาะสมต่อไป